שו"ת רשב"ץ (תשב"ץ)/חלק ד/טור הראשון/מו
שאלה מו:
שאלה.
תורה היא וללמוד אני צריך יורנו רבינו דרך ישכון אור בענין ראובן שהיה הולך דרך אניה בלב ים וכשראה אותו שמעון שהיה הולך דרך ים מסר לו פקדון להוליך אותו בידו ובהיות' בדרך שמעו שאדום משוטטים בים נכנסו למקום הנקרא אלקו"ל ופחד היהודי משמועת אדום כנזכר וירד מהספינה והוריד הפקדון בידו עם רכושיו והלך דרך היבשה לבו"נה ובלכתם יצאו עליהם שוללי' ושללו הפקדון הנז' עם נכסי הנפקד הנז' והדרך ההוא הוא מסוכן ביותר וכל שיירא שהיתה הולכת באותו דרך היתה נשללת לפי שהדרך מסוכן ביותר ושמעון הנז' טוען על ראובן הנז' שפשע בפקדון לפי שלא מסר לו הפקדון אלא להוליכו דרך ים ומי נתן לו רשות להורידו וא"ת שנולד לו אונס לפי ששמע שאדום משוטטים בים זה אינו אונס לגבי אונס היבשה דהוי תרי ספיקי ספק אתיין ספק לא אתיין ואת"ל אתיין ספק ינצחו אותם ספק לא ינצחו אותם.
וא"ת כשם שעשה בשלו כך יעשה בענין הפקדון ואדרבא ראוי להחזיק לו טובה על שרצה להציל הפקדון כמו שרצה להציל את ממונו הנה המפקיד טוען ואומר כי הנפקד מ"מ הוא פושע דהו"ל להניח הפקדון באלקו"ל ולא היה לו להוליכו משם לבונ"א דרך יבשה כי אותו דרך הוא מושב לסטים ובודאי שבלכתו באותו דרך לא הי' ניצול ועשה פשיעה גמורה.
יורנו מורנו הדין עם מי ושכרו מן השמים.
ושלום על ישראל ועל רבנן וכו'.
צמח בן החכם השלם הדיין כמה"רר שלמה דוראן נר"ו:
תשובה את קולך בני שמעתי מתהלך בגן אלי"ם חיים ומלך עולם ושמח לבי ויגל כבודי.
לכאורה נראה כי הנפקד הזה מעשיו הם טובים ונכוחים במה שהוריד בידו הפקדון עם נכסיו מחמת פחד השמועה הנזכר בשאלתך ובזה קיים מצות ואהבת לרעך כמוך ומצות השבת אבדה.
אך אמנה לפי דברי השאלה שהדרך מהאל"קול לבונ"ה הוא מוחזק בסכנת לסטים ואין ספק בהסכנה והצלה היא בדרך נס הנה קלקל מעשיו הראשונים אשר עשה כי פושע הוא בעצמו ובאחרים ואץ ברגלים חוטא קרינן ביה שהיה לו להמתין באל"קול ימים מספר עד שימצא דרך ישר בים ואם רצה להלך מהרה אחר שהדרך הוא מוחזק בשודדים ולסטים וגנבים לא היה לו להוליך הפקדון בידו כי היה לו ליתן ביד איש נאמן באל"קול אפילו עכו"ם אם ידוע הוא בנאמנו' היה לו להניחו אצלו.
ואין להתנצל עליו ולומר כי כשם שעשה בשלו כך עשה בשל המפקיד.
משום דקי"ל הנפקד שהניח הפקדון במקום שאינו ראוי לו ונגנב משם או אבד אפי' נאנס שם כגון שנפלה דליקה ושרף כל הבית הרי זה פושע וישלם ואע"פי שהניח הפקדון עם שלו אם אין המקום ראוי לשמירה חייב כי בשלו רשאי ואינו רשאי בשל אחרים.
ויע"ש בטור ח"מ סי' רצ"א.
ולפ"ז אם הדרך מהאל"קול לבו"נה הוא בחזקת סכנה כדברי השאלה הרי הנפקד פושע וחייב בתשלומי הפקדון כך נלענ"ד והוא דבר מבואר.
והוא ית' יחזיק במעוזך בני לתורה ולתעודה כפי רצון לב אביך זה ילדך.
שלמה בר' צמח זל"הה.